49. schôdza NR SR - 5.deň - B. popoludní
Dátum: 2026-04-21
Poslanec: Viskupič, Marián 
Druh vystúpenia: Vystúpenie v rozprave

112. Ďakujem pekne za slovo, pán predsedajúci. Ctené kolegyne, kolegovia, no myslím si, že tento návrh zákona, respektíve teda všetky štyri, keďže sme v zlúčenej rozprave, myslím si, že je to v podstate relatívne jasné. To, či je funkčné obdobie štyri roky alebo päť rokov pre samosprávy a už vôbec sa teda nebavme o Národnej rade ako takej, toto nerieši žiadny z problémov Slovenska, skutočne nerieši. Dobrý starosta, dokážu ho znovu zvoliť a nemá teda päť rokov, má ďalšie štyri, už má dokopy osem. Nájdeme starostov, ktorých proste zvolia šesťkrát, hej? Takže skutočne tuto problém podľa mňa nie je a hlavne teda ale tento návrh nevyrieši žiadny z iks problémov Slovenska. Druhá vec je tá, že ja si myslím, že skutočne môžme túto tému akoby uzavrieť tým, že veď je to ústavný zákon, treba 90 hlasov. Počúvam tu, sedím tu v podstate od rána a tá zhoda nijak nie je. Nepočul som od nikoho z opozície, že teda je schopný a ochotný podporiť toto, lebo sa mu to zdá ako dobré riešenie. Čiže ja si myslím, že buďme racionálni a buďme efektívni. Myslím si, že tu je skutočne najlepšie odísť z kratšej cesty. Ale chcem byť skutočne konštruktívny a chcem tú pozornosť obrátiť na niečo, kde by sme ale že fakt mali hľadať zhodu, hej, pretože tiež je to ústavný problém, ústavná väčšina je tam potrebná a je to skutočne jeden zo zásadných problémov, ktoré teraz trápia samosprávy, hej? Na toto by som chcel vlastne upozorniť a toto by sme mali riešiť. No situácia je tá, že teraz zoberme aktuálne čísla tohtoročné, teraz boli aktualizované Štatistickým úradom. 112-2 Slovensko ako také, ústredná štátna správa vygenerovala sedem miliárd deficitu minulý rok alebo 6,1 desatiny miliardy, ak teda zoberiem, že 900 miliónov zostalo na účtoch Sociálnej poisťovne, to sú vlastne už len hra s číslami. Zároveň samosprávy, hej, všetky dokopy, obce aj VÚC-ky, vygenerovali 86 miliónov zisku, hej? 6,1 miliardy, 86 miliónov. Skutočne vidíme, že ústredná štátna správa sa neuveriteľne zadlžuje, samosprávy sa zadlžujú minimálne. Čiže ak môžeme niekoho za prvé pochváliť a za druhé, kde by sme mali brať vzor nejakého hospodárenia, tak sú to samosprávy, hej? Pretože fakt 86 miliónov je v horizonte ich rozpočtov dokopy nič. No zároveň ale platí to, že ústavný zákon o rozpočtovej (rečník zakašľal), pardon, o rozpočtovej zodpovednosti hovorí, že ak je teda deficit vyšší ako 54 % hrubého domáceho produktu alebo teda dlh vyšší, hrubý dlh vyšší ako 54 % hrubého domáceho produktu, tak je aktivovaná dlhová brzda. Je aktivovaná a tá sa týka aj štátu, ten si z toho, bohužiaľ, moc nerobí, ale týka sa dnes aj samospráv, hej? A samosprávy už v podstate začínajú tvoriť rozpočty pre budúci rok a jednoducho ten hlavný dnešný problém, ktorý samosprávy majú, je, že to nevedia, že tá dlhová brzda, ktorá zasahuje aj ich, im spôsobuje veľké problémy a žiadajú, každý z nás sme dostali proste informáciu, list ako spoločnú žiadosť stavovských organizácií samospráv o to, aby sme teda opravili ústavný zákon o rozpočtovej zodpovednosti, zmenili ho. To je to, čomu by sme sa tu mali všetci venovať a kde by sme skutočne mali nájsť zhodu a urobiť to, hej? Pretože 99 % dlhu robí ústredná štátna správa, jedno percento dlhu robia samosprávy. Ale, bohužiaľ, ten zákon ich zasahuje úplne rovnako a v kombinácii ešte s tým, že teda budú voľby do VÚC-iek a teda obcí, tak tam vlastne ten problém je ešte väčší so zostavovaním rozpočtov. Čiže o toto sa uchádzajú samosprávy, o tomto probléme hovoria, hej? Nevidel som list, že by hovorili, že ich teda zachráni päťročné funkčné obdobie alebo, alebo... Tomuto by sme sa, prosím, mali venovať. Tu by sme mali spoločne nájsť nejakú cestu, lebo vidím, že ministerstvo financií sa do tohto nejak nehrnie. Nevidel som ani žiadny koaličný návrh. Opozičný, chápem realitu, ani nebudem dávať, pretože 90 hlasov nezíska. Čiže hľadajme spoločne nejakú cestu, možno cez výbor, možno akokoľvek, aby sme tento problém dokázali vyriešiť. Mám ešte päť minút, skúsim to akoby vysvetliť. Čiže ešte raz, teraz už budem používať priamo, priamo to, čo hovoria samosprávy, to, čo hovoria o tomto probléme, to, čo ich trápi. Čiže nemožnosť zostavenia rozpočtov samospráv. Jednoducho skutočne podľa tých aktuálne platných pravidiel samosprávy môžu schváliť len taký rozpočet, v ktorom budú výdavky maximálne vo výške výdavkov rozpočtu predchádzajúceho rozpočtového roka, hej? Čo teda je pre nich veľmi ťažké a pre veľa samospráv nemožné. Prečo? Pretože sa na nich vzťahuje dlhová brzda, hej, pričom teda oni ten dlh nijak nespôsobili, hej? Druhá vec je, a teda veď čo z tej debaty som zachytil, však je nás tu 150 a každému by malo záležať na rozvoji samospráv, tak podľa toho, ako každý vystupuje, aj záleží. No ale tento stav spôsobí napríklad paralýzu investícií, pretože jednoducho znemožní to samosprávam v nasledujúcom období prijímať úvery na kľúčové investície. Jednoducho pozastavia sa aj tie projekty investičné, ktoré by mohli, hej? Toto, toto je to kľúčové, že hovoríme tu o rozvoji, hovoria predkladatelia zákona o reforme, o tom, že pomôžu samospráve. Realita je proste úplne, úplne opačná. No takisto sa v tom danom stave vlastne vytvára taká tá kolektívna vina samospráv. Už som to spomínal. 99 % dlhu produkuje ústredná štátna správa, samospráva tvorí jedno percento, ale všetky tie dôsledky tej viny, ktorú nespôsobili, jednoducho sa vlastne prenáša, prenáša na nich. No, samozrejme, ja teda som vždy ten, kto hovorí o rozpočtovo zodpovednom rozpočtovom hospodárení. A teraz to týmto vlastne samosprávy nežiadajú, aby sa mohli nekontrolovateľne zadlžovať. Práveže zákon č. 583 z roku 2004 o rozpočtových pravidlách samospráv je veľmi prísny, je zásadne prísnejší než ten zákon, ktorým sa riadi ústredná štátna správa a vidíme, že funguje. Čiže samosprávy tuto nechcú, aby sa nekontrolovane zadlžovali. Chcú len to, aby sa na nich nevzťahovala aktívna daňová brzda a aby mohli vlastne fungovať tak, ako fungujú. Zopakujem, 86 miliónov dlhu vytvorili vlani a podobné číslo bude aj tohto roku a proste podobné nejaké číslo by bolo aj v tom ďalšom roku, ak by teda mali voľné ruky. Takže som presvedčený, že existujúce pravidlá na to, aby samosprávy fungovali zodpovedne a zodpovedne sa financovali a zodpovedne teda fungovali, je okej. Jediné, čo potrebujú, je skutočne, aby sa na nich nevzťahovala aktívna daňová brzda. Toto je niečo, čo je zásadný a aktuálne najväčší problém všetkých samospráv na Slovensku, skutočne sú pod týmto listom, ktorý sme každý z nás dostali, podpísaný aj ZMOS, aj Únia miest a, samozrejme, aj SK8 ako združenie žúp. Takže keď tu všetci hovoríme, že riešime problémy samospráv, tak riešme tie problémy, ktoré samé samosprávy považujú za dôležité. Som presvedčený, že tu majú absolútnu pravdu a dnes je už len v našej moci tohto zákonodarného orgánu, aby sme tu našli 90 hlasov plus, ale ja som presvedčený, že za takéto niečo vieme sa spojiť. Skutočne teda ja by som povedal, že všetci, hej, ale potrebných je tých 90 hlasov ústavných. A toto, prosím, by sme mali, čo najskôr vyriešiť. Veľmi pekne ďakujem pánovi predsedajúcemu, lebo aj ja som sa odchýlil, hej, od témy, ktorú tu máme v zlúčenej rozprave, ale skutočne som chcel na toto poukázať a uchádzam sa o to, aby sme tu všetci spoločne našli riešenie pre tento skutočne pálčivý a aktuálny problém. Veľmi pekne ďakujem za pozornosť.